ابن زیاد

گورنر کوفہ، پورا نام عبیداللہ بن زیاد بن ابیہ جسے ابن مرجانہ یا ابن زیاد کے نام سے پہچانا جاتا ہے (28 ہجری - 67 ہجری) بنو امیہ کا ایک مشہور فوجی کمانڈر تھا اور امام حسین بن علی رضی اللہ تعالی علیہ اور ان کے ساتھیوں کے قتل کے اہم عوامل میں سے ایک تھا۔ وہ مرجانہ نامی لونڈی سے پیدا ہوا۔ بعض نے طنزیہ انداز میں ابن زیاد کو اس کی والدہ سے منسوب کیا ہے اور اسے "ابن مرجانہ" کہا جانے لگا، جس سے مراد عبید اللہ کی پیدائشی ناپاکی ہے۔ مسلم بن عقیل نے کوفے میں امام حسین رضی اللہ تعالی علیہ کے حق میں زمین ہموار کرنا شروع کی تو یزید بن معاویہ نے ابن زیاد کو بصرے سے تبدیل کرکے کوفے کا گورنر مقرر کر دیا۔

کوفہ میں اس کی حکمرانی سختی، جبر اور خوف پر مبنی تھی۔ وہ لوگوں کو ڈرا دھمکا کر یزید کی بیعت لینے پر مجبور کرتا تھا۔ اس نے مسلم بن عقیل اور ان کے حامیوں کو ظالمانہ طریقے سے شہید کیا اور ان کے دو کم سن فرزندوں کو بھی قتل کروادیا۔ ابن زیاد کی سیاست کا بنیادی مقصد یہ تھا کہ کوئی بھی شخص یزید کے خلاف علم بغاوت بلند نہ کر سکے۔ اسی لیے امام حسین علیہ السلام کی آمد کی خبر سنتے ہی اس نے پورے شہر میں جاسوس پھیلا دیے اور ہر اس شخص کو گرفتار کر لیا جو امام کے ساتھ رابطے میں تھا۔

جب امام حسین علیہ السلام عراق کی جانب روانہ ہوئے تو ابن زیاد نے اپنی فوجی طاقت میں اضافہ کیا اور کوفی قبائل کے سربراہان کو رشوت اور دھمکیوں کے ذریعہ اپنے ساتھ ملانے کی کوشش کی۔ اس نے پہلے حضرت حُر رضی اللہ تعالیٰ عنہ کو ایک ہزار سوار دے کر امام کا راستہ روکنے پر مامور کیا۔ بعد ازاں عمر بن سعد کو دس ہزار کا لشکر دے کر کربلا بھیجا اور پھر شمر بن ذی الجوشن جیسے سفاک ترین شخص کو امام حسین علیہ السلام اور ان کے اہلِ بیت کے قتل کے لیے ابھارا۔

امام رضی اللہ تعالی اور ان کے قافلے نے پانی کی شدید قلت، محاصرے اور بے پناہ ظلم کے باوجود حق و صداقت کے لیے جہاد کیا۔ ابن زیاد کے حکم پر 10 محرم 61 ہجری کو تاریخ کا بدترین سانحہ رونما ہوا جسے واقعۂ کربلا کہا جاتا ہے۔ امام حسین علیہ السلام کی شہادت کے بعد ابن زیاد نے شہداء کے مبارک سروں کی توہین کی، امام کے سر مبارک کو چھڑی سے مارا اور تمام سر یزید کے دربار بھیج دیے۔

کچھ سنی مؤرخین نے امام حسین کے سانحہ قتل کی مکمل ذمے داری یزید پر نہیں بلکہ ابن زیاد اور اس کی بد باطنی پر رکھی۔ یہ بھی کہیں مذکور ہے کہ یزید نے بھلے ہی جمع خرچ کے لیے مگر امام حسین کی موت کے لیے ابن زیاد کو برا بھلا کہا۔ اگر ان باتوں پر غور کیا جائے اور سچ مانا جائے، تو اس سے ابن زیاد کی شخصیت اور بھی قبیح بن کر ابھرتی ہے۔

ابن زیاد کے ظلم و ستم کے باعث کوفہ کے عوام میں اس کے خلاف نفرت بڑھتی گئی۔ وقت گزرنے کے ساتھ ساتھ مختار ثقفی نے اہلِ بیت کے قاتلوں سے انتقام لینے کا نعرہ بلند کیا۔ محرم 67 ہجری میں ابن زیاد کا سامنا مختار کے جرنیل ابراہیم بن مالک اشتر سے ہوا۔ اس جنگ میں ابن زیاد مارا گیا۔ تاریخ کے ایک عجیب اتفاق کے مطابق اس کا سر اسی جگہ لایا گیا جہاں اس نے چند سال پہلے امام حسین علیہ السلام کا سر رکھا تھا۔ لوگوں نے اس کی موت کو ظلم کے انجام کی ایک عبرت ناک مثال قرار دیا۔ اس کی موت کے بعد بہت سے لوگوں نے راحت کی سانس لی، کیونکہ کوفہ اور بصرہ میں اس کی حکمرانی خوف اور دہشت کی علامت بن چکی تھی۔ بعض تاریخ دانوں نے لکھا ہے کہ جب اس کا سر عوام کے سامنے پیش کیا گیا تو لوگوں نے اس پر لعنت کی اور اس کی بداعمالیوں کا ذکر کیا۔ کچھ روایات کے مطابق اس کی ہلاکت کے بعد یزید کی حکومت مزید کمزور ہو گئی اور عراق میں بغاوتوں کی لہر دوڑ گئی۔ اسلامی تاریخ میں اس کا انجام اس امر کی یاد دہانی ہے کہ ظلم اور جبر کی بنیاد پر کھڑی سلطنت زیادہ دیر باقی نہیں رہ سکتی۔ بعد کی نسلوں میں بھی اس کا نام نفرت اور سفاکی کی علامت کے طور پر یاد کیا گیا۔ حتیٰ کہ بعض علما اور خطباء نے اس کے انجام کو "انتقامِ الٰہی" قرار دیا۔ابن اثیر، الکامل فی التاریخ، جلد 4، واقعۂ کربلا اور ابن زیاد کے حالات

 مزید دیکھیے 
 یزید بن معاویہ

 حوالہ جات 

 سانچے 

زمرہ:685ء کی وفیات
زمرہ:686ء کی وفیات
زمرہ:اموی جوامع
زمرہ:بنو ثقیف
زمرہ:خراسان کے اموی گورنر
زمرہ:دوسرے فتنے کی شخصیات
زمرہ:ساتویں صدی کی اموی شخصیات
زمرہ:ساتویں صدی کی عرب شخصیات
زمرہ:عراق
زمرہ:عراق کے اموی گورنر
زمرہ:مسلم جوامع
زمرہ:میدان جنگ میں فوت ہونے والے عسکری کارکنان
زمرہ:ویکی ڈیٹا سے مطابقت رکھنے والی مختصر تفصیل